لمنضمة د التعاون د شانݣاي هي منضمة دولية سياسية و قتصادية و أمنية تأسسات نهار 15 يونيو 2001 ف شانݣاي من 6 د لبلدان هي الشينوا و كازاخستان و كيرݣيستان و روسيا و طادجيكيستان و أوزباكستان. هاد لبلدان كاملة من غير أوزباكستان كانت داخلة مع "مجموعة شانݣاي لخماسية" اللي تأسسات ف 26 أبريل 1996 ف شانݣاي نيت. من 2001 ل دابا، تزادو جوج بلدان للمنضمة د التعاون د شانݣاي، هوما لهند و پاكيستان، و اللي ولات عندهم عضوية كاملة من مورا لقمة ديال أسطانا ف 9 يونيو 2017. هادشي خلا عدد لأعضاء ديال لمنضمة يكونو 8 ف لمجموع. تاتقول لمنضمة د التعاون د شانݣاي باللي تأسسات باش تحسّن الجورة ما بين لبلدان لأعضاء فيها، و تحارب لإرهاب الجريمة و لمخدرات و لحركات د لإنفصال و التطرف. تاتقول حتا باللي لهدف ديالها هو تزيد لمعاونة فالسياسة و التجارة و لقتيصاد و التعليم وجماية لبيئة، و تزيد من لأمن و السلام فلمنطقة اللي فيها لأعضاء ديالها. الناس اللي كينتاقدو لمنضمة د التعاون د شانݣاي كيقولو عليها باللي تأسسات باش لأعضاء ديالها يتحاماو و يدافعو على بعضياتهم من لنتقادات الدولية اللي تقدر تكون ضدهم ف لمجال ديال حقوق لإنسان.